ለጠረጴዛ ቴኒስ አሰልጣኞች ስልጠና እየተሰጠ ነው
 የኢትዮጵያ ኦሊምፒክ ኮሚቴ፣ ከኦሊምፒክ ሶሊዳሪቲ እና ከኢትዮጵያ ጠረጴዛ ቲኒስ ፌዴሬሽን ጋር በመተባበር ከጥቅምት 9 ቀን 2012 ዓ.ም ጀምሮ ለተከታታይ 7 ቀን የሚቆይ የጠረጴዛ ቴኒስ የደረጃ አንድ የአሠልጣኞች ስልጠና እየሰጠ ይገኛል። ይህ ስልጠና በንድፈ ሀሳብና በተግባር የሚሰጥ መሆኑን የኢትዮጵያ ኦሊምፒክ ኮሚቴ የኮሚኒኬሽን ክፍል ያደረሰን መረጃ ያመለክታል። በስልጠናው ላይ ከዘጠኝ ክልሎችና ሁለት የከተማ አስተዳደሮች የተውጣጡ 40 አሠልጣኞች እየተሳተፉ የሚገኙ ሲሆን፤ ቱኒዚያዊው የዓለም አቀፉ ጠረጴዛ ቴኒስ ፌዴሬሽን የአፍሪካ ልማት ማናጀር ሚስተር ራምዚ ማብሩክ ስልጠናውን እየሰጡ ይገኛሉ። የኢትዮጵያ ኦሊምፒክ ኮሚቴ ተቀዳሚ ምክትል ፕሬዚዳንት አቶ ተክለወይኒ አሰፋ ስልጠናውን በይፋ ያስጀመሩ ሲሆን ‹‹ የኢትዮጵያ ኦሊምፒክ ኮሚቴ ከሚያከናውናቸው ዘርፈ ብዙ ስራዎች መካከል ለዘርፉ ተዋንያን ሁለገብ እና ወቅታዊ የሆነ የአቅም ግንባታ ስራ መስራት አንዱና ቁልፍ ተግባሩ ነው›› ብለዋል። ስለሆነም ኮሚቴው የሚመራበትን ስትራቴጂክ እቅድ ማዕከል አድርጎ ለሚመለከታቸው የአገር አቀፍ የስፖርት ማህበራት ባለሙያዎች ጥራትና ደረጃቸውን የጠበቁ ዘመናዊና ሳይንሳዊ የስፖርት ስልጠናዎችን ከሚመለከታቸው አካላት ጋር በማመቻቸት እየሰጠ እንደሚገኝ አብራርተዋል። የእንደዚህ አይነት ስልጠናዎች ፋይዳም አገራችን በምትሳተፍባቸው አገር አቀፍ፣ አህጉር አቀፍና ዓለም አቀፍ ውድድሮች ትልቅ አቅም በመፍጠር ወደ ውጤታማነት ጎዳና ለመጓዝ መደላድል እንደሚፈጥር አቶ ተክለወይኒ አብራር ተዋል። አቶ ተክለወይኒ አክለውም፣ ሰልጣኞች ለሰባት ቀናት ስልጠናውን ከሚሰጡት አሰልጣኝ አቅም አሟጦ በመጠቀም በዘርፉ ያለውን እውቀትና ክህሎት በማጎልበት ለአገራችን ስፖርት ዕድገት የበኩላቸውን አስተዋፅኦ እንዲያበረክቱ ጥሪ አቅርበዋል። የኢትዮጵያ ጠረጴዛ ቴኒስ ፌዴሬሽን ፕሬዚዳ ንት አቶ ተስፋዬ ብዛኒ በበኩላቸው፣ ሰልጣኞች ስልጠናውን በጥሞና በመከታተልና አቅምን በማሳደግ የጠረጴዛ ቴኒስ ስፖርትን በአገር አቀፍ ደረጃ በማስፋፋት፣ በአህጉርና ዓለም አቀፍ ደረጃ አገር የሚያስጠሩ ስፖርተኞችን ለማፍራት በትኩረት መስራት እንደሚያስፈልግ ተናግረዋል።አዲስ ዘመን ጥቅምት 13/2012 ብርሃን ፈይሳ